ክሳቸው ከተቋረጠላቸው በኋላ ያልተለቀቁት አቶ ኤርሚያስ አመልጋ ከቀናት በኋላ ተፈቱ
በተለያዩ ምክንያቶች ተከሰው የነበሩ 63 ተከሳሾችን ክስ መንግሥት እንዲቋረጥ ሲያደርግ የዕድሉ ተጠቃሚ የነበሩት አቶ ኤርሚያስ አመልጋ ለቀናት የመፍቻ ፈቃድ ተከልክለው የነበሩ ቢሆንም፣ ዓርብ የካቲት 20 ቀን 2012 ዓ.ም. ከእስር ተፈቱ፡፡ የአክሰስ ሪል ስቴትና የዘመን ባንክ አክሲዮን ማኅበራት መሥራች፣ አደራጅና ባለድርሻ የነበሩት አቶ ኤርሚያስ ክስ ተመሥርቶባቸውና ዋስትና ተከልክለው ለእስር የተዳረጉት፣ ኢምፔሪያል ሆቴልን ለብረታ ብረትና ኢንጂነሪንግ ኮርፖሬሽን (ሜቴክ) ሲሸጡ፣ ከሜቴክ ባለሥልጣናት ጋር በመመሳጠር በሕዝብና መንግሥት ላይ ጉዳት አድርሰዋል በሚል ተጠርጥረው መሆኑ ይታወሳል፡፡አቶ ኤርሚያስ ነፃ ኢኮኖሚ በምትከተል አገር ውስጥ መሆናቸውን በመግለጽ የፈለጉትን የቢዝነስ ዓይነት የመግዛት፣ አትርፎ የመሸጥና ተጠቃሚ የመሆን መብት እንዳላቸው፣ ይህም በሕገ መንግሥቱም ሆነ በአገሪቱ ሕጎች የተከለከለ እንዳልሆነ በመግለጽ መከሰሳቸውን ሲቃወሙና ሲከራከሩ ከርመዋል፡፡ የፌዴራል ጠቅላይ ዓቃቤ ሕግ በአዋጅ ቁጥር 943 አንቀጽ 6(3ሰ) ድንጋጌ መሠረት በተሰጠው ሥልጣን ከየካቲት 17 ቀን 2012 ዓ.ም. ጀምሮ ክሳቸው ካቋረጠላቸው 63 ተከሳሾች መካከል አንዱ የነበሩት አቶ ኤርሚያስ፣ ሌሎቹ 62 ተከሳሾች የካቲት 18 ቀን 2012 ዓ.ም. ከየታሰሩበት ማረሚያ ቤት ተፈትተው ወደ ቤተሰቦቻቸው ሲቀላቀሉ፣ እሳቸው ግን በማረሚያ ቤት እንዲቆዩ ተደርገዋል፡፡ ምክንያቱ ደግሞ ከሳሽ ዓቃቤ ሕግ ጠርጥሮ ያሰራቸው የፍትሐ ብሔር ጉዳት አድርሰዋል በሚል መሆኑን ጠቅሶ፣ በክሱ የተጠቀሰውን 21 ሚሊዮን ብር ጉዳት እንዲከፍሉ በመጠየቁ መሆኑ ታውቋል፡፡ አቶ ኤርሚያስ ግን የተጠየቁትን ገንዘብ ለመክፈል ፈቃደኛ አልሆኑም፡፡ ከሳሽ ዓቃቤ ሕግ የሚከራከረው ሆቴሉ ተገንብቶ ሊያልቅ የሚችልበትን ወጪ እንጂ የሽያጩን ዋጋ ባለመሆኑ፣ የተከሰሱበት ምክንያት አግባብነት የሌለውና እየተከራከሩበት መክረማቸውንም በማስረዳት የተጠየቁትን ክፍያ እንዳልተስማሙ ታውቋል፡፡ ምናልባትም ዓቃቤ ሕግ እሳቸውን ከእስር ለቆ በድርድር የጠየቀውን 21 ሚሊዮን ብር በፍትሐ ብሔር ከሶ የሚጠይቅ ከሆነ፣ የሽያጭ ውላቸው እንዲፈርስ በመጠየቅ ንብረታቸውን ሊረከቡ የሚችሉበት ሕጋዊ መንገድም እንዳለ ተጠቁሟል፡፡ አቶ ኤርሚያስን ክፍያ ፈጽመው ከእስር እንዲለቀቁ ዓቃቤ ሕግ ቢጠይቃቸውም ጥያቄው ተቀባይነት አለማግኘቱን ሲረዳ፣ ከእስር ከተፈቱ በኋላ ወደፊት እንደሚነጋገር በመግለጽ የመፍቻ ፈቃድ በመስጠት ዓርብ የካቲት 20 ቀን 2012 ዓ.ም. ከቀትር በኋላ ተፈትተው ከቤተሰቦቻቸው ጋር ተቀላቅለዋል፡፡ አቶ ኤርሚያስ ከእስር የተፈቱት ከ385 ቀናት በኋላ ነው፡፡  